VZOREC! (Delovni osnutek)
Svet delavcev podjetja …………………….. (naziv podjetja)

in

v podjetju organizirani sindikati (navesti udeležene sindikate):

1.

2.

3.

sklepajo naslednji

DOGOVOR

o medsebojnih razmerjih pri uresničevanju interesov delavcev
Varianta naslova:
KOALICIJSKI DOGOVOR 
o sodelovanju pri uresničevanju interesov zaposlenih

(Opomba: Vzorec je pripravljen za primer obstoja več sindikatov v podjetju. V primeru, da je v podjetju organiziran samo en sindikat, je treba določbe, ki izhajajo iz predpostavke obstoja sindikalnega pluralizma v podjetju, smiselno prilagoditi!)

I. SPLOŠNE DOLOČBE

1. člen

S tem dogovorom sindikati in svet delavcev podjetja urejajo temeljna načela ter oblike in metode medsebojnega sodelovanja pri uresničevanju interesov kolektiva zaposlenih v podjetju na področju urejanja delovnih in soupravljalskih razmerij z delodajalcem kot dveh različnih vrst industrijskih razmerij, pri čemer izhajajo iz opredelitve, da so po svojih temeljnih značilnostih: 

a) delovna razmerja tržna, dvostranska in interesno objektivno antagonistična industrijska razmerja;

b) soupravljalska razmerja notranjeorganizacijska, večstranska in asociativna razmerja med notranjimi udeleženci poslovnega procesa (lastniki, menedžerji in zaposleni).

Udeleženci tega dogovora (v nadaljevanju: udeleženci) so sporazumni, da bodo s ciljem uresničevanja splošne industrijske demokracije in doseganja čim večje skupne učinkovitosti pri uresničevanju interesov celotnega kolektiva zaposlenih v podjetju uveljavili "partnerski model delovanja delavskih predstavništev", ki v načelu predpostavlja vsestransko podporo sindikatov svetom delavcev pri urejanju soupravljaskih razmerij in skupno delovanje obeh vrst delavskih predstavništev pri urejanju delovnih razmerij z delodajalcem ("koalicija sindikalnih in voljenih delavskih predstavništev"). 

II. UREJANJE SOUPRAVLJALSKIH RAZMERIJ
2. člen

Na področju uresničevanja sodelovanja delavcev pri upravljanju v skladu z ZSDU interese kolektiva zaposlenih zastopa svet delavcev, pri čemer sindikati prevzemajo soodgovornost za njegovo uspešno delovanje na tem področju s tem, da:

· ustrezno uresničujejo svojo iniciativno kadrovsko in nadzorno funkcijo v skladu s 17., 27. in 48. členom ZSDU;

· mu zagotavljajo vsestransko podporo in pomoč pri delovanju;

· z različnimi pobudami, predlogi in stališči spodbujajo njegovo delovanje ter uresničujejo neformalen vpliv na sprejemanje njegovih odločitev.

3. člen

V okviru uresničevanja svoje iniciativne funkcije se sindikati zavezujejo zagotavljati permanenten obstoj in delovanje sveta delavcev v podjetju s tem, da v primeru potrebe (npr. če po prenehanju mandata iz takšnih ali drugačnih razlogov ne pride do izvolitve novega sveta delavcev) skličejo zbor delavcev zaradi razpisa volitev ter izvedejo druge potrebne aktivnosti za uspešno oblikovanje sveta delavcev v podjetju.

V okviru uresničevanja svoje kadrovske funkcije se sindikati zavezujejo k odgovornemu kandidiranju za člane sveta delavcev, pri čemer upoštevajo dogovorjene kriterije glede strokovnosti, angažiranosti in osebnostnih lastnosti kandidatov, potrebnih za uspešno opravljanje te funkcije.
V okviru svoje nadzorne funkcije se sindikati zavezujejo tekoče spremljati delovanje članov sveta delavcev, ki so bili izvoljeni na njihov predlog, in po potrebi ustrezno ukrepati (opozorilo, predlog za odpoklic). Sindikati imajo pravico in dolžnost kritično presojati tudi aktivnost sveta delavcev kot celote in mu predlagati ukrepe za povečanje učinkovitosti, če je premalo aktiven, vendar pa ta pravica, upoštevajoč samostojnost in neodvisnost sveta delavcev kot voljenega delavskega predstavništva pri odločanju, ne zajema pravice neposrednega poseganja v samo vsebino sprejetih odločitev in ravnanj sveta delavcev v zvezi z reševanje posameznih vprašanj iz njegove pristojnosti.
4. člen

Sindikati se zavezujejo aktivno, po potrebi tudi z uporabo sredstev sindikalnega boja, angažirati in podpreti svet delavcev v zvezi z zagotavljanjem:

· materialnih in drugih pogojev za delo (administrativno – tehnični pogoji, profesionalizacija ustreznega števila članov, finančna sredstva v samostojnem razpolaganju za potrebe svojega dela, izobraževanje članov, prosti čas za seje in posvetovanje z delavci itd.) 
· ter doslednega spoštovanja participacijskih pravic (obveščanje, skupno posvetovanje, soodločanje) s strani delodajalca v skladu z zakonom. 
Svet delavcev ima v primeru resnejšega kršenja svojih zakonskih pravic pravico tudi sam zaprositi sindikate za pomoč oziroma posredovanje in ustrezno ukrepanje nasproti delodajalcu.
Svet delavcev in sindikati enkrat letno na skupni seji obravnavajo analizo uresničevanja zakonskih določil v smislu prvega odstavka tega člena in se dogovorijo za skupno ukrepanje.

5. člen

Sindikati imajo pravico dajati pobude in predloge svetu delavcev za obravnavo določenih vprašanj ter mnenja in stališča o zadevah, ki jih obravnava svet v okviru svojih pristojnosti po ZSDU. Predstavniki sindikatov se imajo pravico udeležiti sej sveta delavcev, predstavniki sveta pa sej izvršnih odborov in drugih organov sindikatov.

Svet delavcev je dolžan vse pobude, predloge ter mnenja in stališča, ki jih nanj naslovijo sindikati, obravnavati in se do njih opredeliti. Svet delavcev ima pravico pred sprejemom posameznih soupravljalskih odločitev iz svoje pristojnosti zahtevati tudi mnenja in stališča sindikatov.

III. UREJANJE DELOVNIH RAZMERIJ

1. Splošna načela sodelovanja delavskih predstavništev

6. člen

Delavskozastopniško funkcijo na področju urejanja kolektivnih delovnih razmerij z delodajalcem načeloma opravljajo sindikati in svet delavcev skupaj in v sodelovanju po principih "sozastopništva" ter v ta namen oblikujejo ustrezna koordinacijska in delovna telesa.

7. člen

Če s tem dogovorom ni drugače določeno, je vsako delavsko predstavništvo dolžno vse nameravane aktivnosti s področja delovnih razmerij v odnosu do delodajalca poskušati predhodno uskladiti z vsemi drugimi delavskimi predstavništvi v podjetju in se po možnosti z njimi dogovoriti za skupen nastop (predhodno usklajevanje), samostojno in ločeno pa lahko tovrstne aktivnosti sproža in vodi le, če tak dogovor ne uspe. V zvezi s tem pa veljajo naslednja posebna pravila in izjeme od splošnega načela:
1. Svet delavcev na področju urejanja delovnih razmerij ne more sprožati, organizirati in voditi nobene tovrstne aktivnosti brez poskusa predhodnega usklajevanja z zainteresiranimi sindikati (opomba: zainteresirani sindikati so sindikati, ki imajo v svojem članstvu delavce, na katere se konkretna problematika neposredno ali vsaj posredno nanaša – v nadaljevanju: zainteresirani delavci), kljub morebitnemu neuspešnemu dogovoru pa z nameravanimi aktivnostmi ne more samostojno nadaljevati, če temu izrecno nasprotujejo zainteresirani sindikati, ki skupaj ali posamično združujejo večino zainteresiranih delavcev.

2. Posamezen sindikat lahko izjemoma organizira in vodi tovrstne aktivnosti samo na podlagi predhodnega usklajevanja s svetom delavcev in brez vključevanja drugih sindikatov v postopek usklajevanja v primerih, ko gre za specifično problematiko, ki zadeva izključno določeno interesno kategorijo oziroma skupino (poklicno, organizacijsko, starostno spolno itd.) delavcev, katere pripadniki so samo člani tega sindikata, pri čemer tudi usklajevanje s svetom delavcev ni obvezno, če so vsi zainteresirani delavci člani sindikata. V primeru morebitnega neuspešnega dogovora za skupen nastop svet delavcev ne sme neposredno ovirati nadaljevanja akcije sindikata ali o isti stvari organizirati in voditi samostojne vzporedne akcije, lahko pa delavce in delodajalca seznani s svojim stališčem do konkretnega problema.
3. Če se zaradi razlik v stališčih ali iz drugih razlogov ne morejo med seboj poenotiti vsi sindikati in se dogovoriti za skupen nastop, to ni ovira sindikatom, ki to želijo, za nadaljevanje ločenih aktivnosti. Svet delavcev se takšnim aktivnostim pridruži po svoji presoji. 

4. Svet delavcev ne more biti udeležen v aktivnostih sindikatov v zvezi s pripravo stavk in se tudi ne sme javno opredeljevati glede upravičenosti stavkovnih zahtev.

Samostojno in ločeno nastopanje posameznega delavskega predstavništva nasproti           delodajalcu brez predhodnega usklajevanja v smislu prvega odstavka tega člena je izjemoma   dopustno le, če takšnega usklajevanja ni bilo mogoče pravočasno izpeljati iz objektivnih razlogov. V tem primeru mora udeleženec o svojih aktivnostih nemudoma obvestiti vse    ostale udeležence in jih pozvati, da se po svoji presoji pridružijo konkretni akciji.

8. člen

S pobudo za začetek predhodnega usklajevanja v smislu prvega odstavka prejšnjega člena, podano drugim udeležencem tega dogovora, lahko vsako delavsko predstavništvo zaradi zagotavljanja lastne prepoznavnosti in utrjevanja ugleda v kolektivni ali iz drugih razlogov po svoji presoji hkrati seznani tudi zaposlene in delodajalca, razen če je s tem dogovorom za posamezne primere določeno drugače.

Nesodelovanje posameznih udeležencev pri predhodnem usklajevanju, čeprav so bili k temu pozvani skladno z dogovorjenimi pravili, druge udeležence odvezuje dolžnosti nadaljnjega prizadevanja za skupen nastop pri konkretni akciji. 
9. člen

Udeleženci se zavezujejo za potrebe učinkovitega skupnega delovanja v duhu tega dogovora v največji možni meri angažirati vse svoje razpoložljive strokovne, kadrovske in akcijske potenciale.
2. Posebne določbe o sodelovanju na posameznih področjih

2. 1.  Sklepanje podjetniških kolektivnih pogodb
10. člen

Udeleženci so sporazumni, da je na strani delojemalcev stranka (enakopraven udeleženec pogajanj in podpisnik) podjetniških kolektivnih pogodb tudi svet delavcev, in sicer ne glede na to ali se nanašajo na pravice in obveznosti vseh ali samo določenih specifičnih kategorij oziroma skupin zaposlenih v podjetju. Kolektivna pogodba, ki jo podpiše svet delavcev je splošno veljavna. 

Sodelovanje sveta delavcev v kolektivnih pogajanjih zanj ni obvezujoče, če so vsi zainteresirani delavci člani sindikata.

11. člen

Glede usklajevanja pobude za začetek kolektivnih pogajanj, ki jo na delojemalski strani lahko da katerikoli udeleženec tega dogovora, veljajo splošna pravila, opredeljena v prejšnjem poglavju tega dogovora. 

Zainteresirani sindikati in svet delavcev skupaj oblikujejo delojemalsko pogajalsko skupino in sprejmejo poseben dogovor o njeni sestavi in načinu delovanja. Če ni dogovorjeno kaj drugega, je število predstavnikov sveta delavcev v pogajalski skupini enako številu predstavnikov številčno najmočnejšega sodelujočega sindikata, vodi pa jo predstavnik pobudnika za začetek pogajanj.
12. člen

Svet delavcev ne sme podpisati kolektivne pogodbe z delodajalcem, če temu izrecno nasprotujejo sindikati, ki združujejo več kot polovico zainteresiranih delavcev, in obratno, svet delavcev mora po končanih pogajanjih kljub morebitnemu nestrinjanju podpisati kolektivno pogodbo, če se z njeno vsebino strinjajo sindikati, ki združujejo več kot polovico zainteresiranih delavcev, in če so izčrpane vse realne možnosti za uskladitev stališč. 

Sindikat, ki je odklonil sodelovanje v kolektivnih pogajanjih skupaj z drugimi delavskimi predstavništvi, ne more zahtevati, da delodajalec z njim ločeno sklene posebno kolektivno pogodbo, ki bi veljala le za njegove člane. 

Sindikati, ki združujejo manj kot polovico zainteresiranih delavcev, ne morejo z delodajalcem skleniti splošnoveljavne kolektivne pogodbe, dokler se z njeno vsebino ne strinja tudi svet delavcev. 

Svet delavcev ima vedno pravico tudi naknadno pristopiti k kolektivni pogodbi, ki so jo sklenili sindikati, če ta ni veljavna za vse zainteresirane delavce.   

2. 2. Zagotavljanje pravne varnosti zaposlenih

13. člen

Udeleženci tega dogovora prevzemajo skupno odgovornost za zagotavljanje kolektivne pravne varnosti zaposlenih v podjetju (skrb za dosledno uresničevanje zakonov, drugih predpisov, kolektivnih pogodb in drugih dogovorov z delodajalcem) in v ta namen oblikujejo poseben odbor za pravno varnost kot njihovo skupno delovno telo.
Zagotavljanje varstva individualnih delovnopravnih pravic posameznih delavcev uresničuje vsako delavsko predstavništvo ločeno, in sicer v okviru svojih zakonskih pristojnosti in objektivnih zmožnosti.

14. člen

Odbor za pravno varnost je formalno oblikovan kot eden izmed odborov sveta delavcev in je sestavljen iz članov sveta delavcev ter predstavnikov sindikatov, lahko pa tudi zunanjih članov, pri čemer se z ustreznim načinom kadrovanja zagotovi skladnost njegove sestave z določbo 2. odstavka 59. člena ZSDU. Svet delavcev je o ustanovitvi odbora ter o njegovi sestavi in funkcijah dolžan obvestiti delodajalca v skladu z zakonom.
Osnovna funkcija odbora je nadziranje in analiziranje stanja glede izvajanja heteronomnih in avtonomnih pravnih aktov, ki urejajo pravice in dolžnosti delavcev v podjetju, ter priprava predlogov ukrepov za izboljšanje stanja, ki jih posreduje svetu delavcev in sindikatom. Odbor ni pristojen za samostojno ukrepanje nasproti delodajalcu. 

Funkcije in sestava odbora se na podlagi predhodnega dogovora med udeleženci natančneje uredijo s poslovnikom sveta delavcev. Udeleženci s posebnim dogovorom uredijo način zagotavljanja strokovne pomoči odboru, po potrebi pa tudi sistem financiranja dela odbora, kolikor potrebna sredstva presegajo višino, ki jo na podlagi participacijskega dogovora s svetom delavcev zagotavlja delodajalec.

15. člen

Odbor deluje permanentno, najmanj enkrat letno pa je dolžan pripraviti tudi celovito poročilo o stanju pravne varnosti zaposlenih v podjetju (analiza in predlog ukrepov).

O načinu in nosilcih izvedbe ukrepov, ki jih predlaga odbor, se svet delavcev in sindikati dogovorijo praviloma na skupnih sejah. Načeloma izvajajo pomembnejše ukrepe z enotnim nastopom v razmerju do delodajalca, lahko pa se dogovorijo tudi za ustrezno porazdelitev posameznih nalog v zvezi zagotavljanjem sistema pravne varnosti zaposlenih v podjetju.

2. 3. Urejanje tekoče delovnopravne problematike in standarda delavcev

16. člen

Sindikati in svet delavcev, ki so udeleženci tega sporazuma, oblikujejo stalno koordinacijsko telo - v nadaljevanju: delavsko koordinacijo, preko katere skupno urejajo tekočo delovnopravno problematiko z delodajalcem, zlasti pa:

· oblikujejo enotna stališča glede tistih delovnopravnih ukrepov, glede katerih ZDR določa obveznost delodajalca, da o njih predhodno informira sindikate, pridobi mnenje in/oziroma/ se o njih s sindikati predhodno posvetuje (96., 97. in 101. člen – odpoved pogodb o zaposlitvi večjemu številu delavcev; 143. člen – razporejanje delovnega časa; 148. člen – uvedba nočnega dela; 149. člen – nočno delo žensk v industriji in gradbeništvu), kakor tudi o drugih podobnih nameravanih delovnopravnih ukrepih s strani delodajalca;

· sprejemajo pobude, predloge in zahteve delodajalcu v zvezi z urejanjem druge delovnopravne problematike v podjetju in usklajujejo svoje s tem povezane aktivnosti;

· skupaj urejajo problematiko standarda delavcev (prehrana med delom, sociala, športne in kulturne aktivnosti, letovanja delavcev itd.).

Za sodelovanje udeležencev v okviru delavske koordinacije se uporabljajo splošna načela in pravila sodelovanja med delavskimi predstavništvi, opredeljena v določbah 6. do 9. člena tega dogovora. 

O ustanovitvi delavske koordinacije udeleženci obvestijo delodajalca in se z njim posebej dogovorijo o načinu sodelovanja preko te oblike dela.
17. člen

Delavska koordinacija se lahko v odvisnosti od vsebine obravnavane problematike sestaja v ožji ali širši sestavi.

Člani ožje sestave delavske koordinacije so praviloma predsedniki sindikatov in sveta delavcev, če je tako dogovorjeno pa lahko tudi določeno število drugih predstavnikov posameznih udeležencev tega dogovora ter delavski direktor. Širšo sestavo delavske koordinacije tvorijo vsi člani izvršnih odborov sindikatov in sveta delavcev.

Delavska koordinacija svojo sestavo in način delovanja podrobneje uredi s svojim poslovnikom, ki ga praviloma sprejme na ustanovni seji v razširjeni sestavi. S poslovnikom morajo biti izrecno določena vprašanja, o katerih delavska koordinacija v ožji sestavi ne more določati, ne da bi njeni člani prej pridobili mnenje ali soglasje organov (izvršnih odborov sindikata ali sveta delavcev), iz katerih izhajajo.

Dogovorjena pravila sklicevanja delavske koordinacije in izvajanja predhodnih usklajevanj delavskih predstavništev v njenem okviru morajo biti dovolj fleksibilna (npr. po potrebi telefonski sklici, korespondenčni sestanki ipd.), da omogočajo pravočasnost in ustrezno učinkovitost skupnega delovanja delavskih predstavništev pri uveljavljanju in varstvu delovnopravnih pravic in interesov zaposlenih, katere zastopajo.

IV. PREHODNE IN KONČNE DOLOČBE
18. člen

Ta dogovor je sklenjen, ko ga sprejmejo izvršni odbori udeleženih sindikatov in svet delavcev, in ko ga podpišejo pooblaščeni predstavniki vseh udeležencev. 

19. člen

Prvo sejo delavske koordinacije zaradi dogovora o pripravi njenega poslovnika skliče …………….. (predsednik sveta delavcev ali eden izmed predsednikov sindikatov) najkasneje v roku 30 dni po sklenitvi tega dogovora.

20. člen

Spremembe in dopolnitve tega dogovora se sprejemajo po enakem postopku kot dogovor.

Kraj in datum: ………….
                                                                                          Udeleženci in podpisniki:

